20040428

Decizia Comisiei

din 28 aprilie 2004

de modificare a Deciziei 2003/779/CE a Comisiei privind condițiile de sănătate animală și certificarea veterinară pentru intestinele de animale în tranzit sau antrepozitate temporar în Comunitate

[notificată cu numărul C(2004) 1561]

(Text cu relevanță pentru SEE)

(2004/414/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman [1], în special articolul 8 alineatul (5) a treia liniuță și articolul 9 alineatul (2) litera (b) și alineatul (4) litera (c),

întrucât:

(1) Directiva 92/118/CEE a Consiliului [2] definește condițiile de sănătate publică și animală care reglementează schimburile și importurile în Comunitate de produse care, nu intră sub incidența condițiilor menționate, stabilite de normele comunitare speciale menționate la capitolul I din anexa A la Directiva 89/662/CEE și, în ceea ce privește agenții patogeni, la anexa la Directiva 90/425/CEE.

(2) Decizia 2003/779/CE a Comisiei din 18 decembrie 1997 [3] stabilește condițiile de sănătate animală și certificarea veterinară necesare pentru importul de intestine de animale provenind din țări terțe.

(3) Directiva 97/78/CE a Consiliului stabilește principiile privind organizarea controalelor sanitar-veterinare pentru produsele provenind din țări terțe introduse în Comunitate [4]. Anumite dispoziții privind tranzitul sunt deja prevăzute la articolul 11, precum utilizarea mesajelor ANIMO și a documentului veterinar comun de intrare.

(4) Cu toate acestea, pentru a proteja situația de sănătate din Comunitate, este necesar să se asigure, de asemenea, că loturile de intestine de animale în tranzit prin Comunitate îndeplinesc condițiile de sănătate animală aplicabile țărilor din care sunt autorizate importurile.

(5) Decizia 79/542/CEE a Consiliului [5], care stabilește o listă cu țările terțe sau cu părți din țări terțe și care stabilește condițiile de sănătate publică și animală și certificarea veterinară necesare pentru importul în Comunitate al anumitor animale vii și al cărnii proaspete obținute din acestea, a fost modificată recent pentru a integra condițiile generale care reglementează tranzitul, precum și o derogare pentru tranzitul între teritorii ale Rusiei și pentru a menționa punctele de control la frontieră desemnate în acest sens.

(6) Experiența acumulate, se pare că prezentarea la punctul de control la frontieră, în conformitate cu articolul 7 din Directiva 97/78/CE, a documentelor veterinare originale, întocmite în țara terță exportatoare astfel încât să îndeplinească cerința de reglementare din țara terță de destinație, nu este suficientă pentru a garanta respectarea condițiilor de sănătate animală care reglementează introducerea produselor în cauză, fără riscuri, pe teritoriul Comunității; în consecință, trebuie să se stabilească un model special de certificat de sănătate animală pentru produsele în cauză, care să fie folosit în situațiile de tranzit.

(7) Cu toate acestea, trebuie prevăzute condiții speciale pentru tranzitul prin Comunitate a loturilor având ca destinație sau provenind din Rusia, ținând seama de situarea geografică a Kaliningradului și de problemele climatice care împiedică utilizarea anumitor porturi în anumite perioade ale anului.

(8) Decizia 2001/881/CE a Comisiei [6] stabilește o listă cu punctele de control la frontieră aprobate pentru controalele veterinare ale animalelor vii și produselor animaliere provenind din țări terțe și trebuie să se precizeze punctele de control la frontieră desemnate pentru controlul acestor tipuri de tranzit, ținând seama de prezenta decizie.

(9) Certificatul de sănătate animală necesar pentru importul de intestine de animale trebuie modificat, astfel încât să fie adaptat la modelul stabilit pentru celelalte certificate.

(10) Decizia 2003/779/CE a Comisiei trebuie modificată în consecință.

(11) Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Decizia 2003/779/CE a Comisiei se modifică după cum urmează:

1. Articolul 1 se înlocuiește cu următorul text:

"Articolul 1

Statele membre autorizează importul, din orice țară terță, de intestine de animale însoțite de un certificat de sănătate animală conform cu modelul prevăzut de anexa I A, care cuprinde o singură foaie și care trebuie redactat în cel puțin o limbă oficială a statului membru în care se efectuează controlul la import."

2. Se adaugă articolul 1a după cum urmează:

"Articolul 1a

Statele membre se asigură ca loturile de intestine de animale destinate consumului uman, care sunt introduse pe teritoriul Comunității în vederea expedierii către o țară terță, fie prin tranzit imediat, fie după antrepozitarea în conformitate cu articolul 12 alineatul (4) sau cu articolul 13 din Directiva 97/78/CE, și care nu sunt destinate importului în Comunitate, să respecte următoarele cerințe:

(a) să respecte condițiile de sănătate animală stabilite în modelul de certificat de sănătate animală prevăzut de anexa I A;

(b) să fie însoțite de un certificat de sănătate animală stabilit în conformitate cu modelul prevăzut de anexa I B, semnat de un medic veterinar oficial din cadrul serviciilor veterinare competente din țara terță în cauză;

(c) să fie certificate ca acceptabile pentru tranzit sau antrepozitare (după caz) pe documentul veterinar comun de intrare de către medicul veterinar oficial de la punctul de control la frontiera de introducere."

3. Se adaugă articolul 1b după cum urmează:

"Articolul 1b

(1) Prin derogare de la articolul 1a, statele membre autorizează tranzitul rutier sau feroviar prin Comunitate, între punctele comunitare de control la frontieră menționate de anexa la Decizia 2001/881/CE, al loturilor provenind din sau având ca destinație Rusia, în mod direct sau printr-o altă țară terță, în măsura în care sunt îndeplinite următoarele condiții:

(a) lotul este sigilat cu o ștampilă purtând un număr de ordine, la punctul de control la frontiera de introducere în Comunitate, de către serviciile veterinare ale autorității competente;

(b) documentele care însoțesc lotul, prevăzute la articolul 7 din Directiva 97/78/CE, cuprind pe fiecare pagină o ștampilă aplicată de medicul veterinar oficial al autorității competente responsabile pentru PCF, cu mențiunea "EXCLUSIV PENTRU TRAZIT PRIN CE CU DESTINAȚIA RUSIA";

(c) sunt îndeplinite cerințele procedurale prevăzute la articolul 11 din Directiva 97/78/CE;

(d) lotul este certificat ca acceptabil pentru tranzit pe documentul veterinar comun de intrare de către medicul veterinar oficial de la punctul de control la frontiera de introducere.

(2) Nu sunt autorizate descărcarea sau antrepozitarea unor astfel de loturi pe teritoriul comunitar, în sensul articolului 12 alineatul (4) sau al articolului 13 din Directiva 97/78/CE.

(3) Autoritatea competentă efectuează periodic audituri pentru a verifica dacă numărul de loturi și cantitățile de produse care părăsesc teritoriul Comunității corespund numărului și cantităților care au fost introduse pe teritoriul comunitar."

4. Anexa I se înlocuiește cu anexa la prezenta decizie.

Articolul 2

Certificatul de sănătate animală precedent, stabilit prin Decizia 2003/779/CE a Comisiei pentru importurile de intestine de animale, poate fi folosit o perioadă de maxim șase luni de la data stabilită la articolul 3 alineatul (1).

Articolul 3

(1) Prezenta decizie se aplică de la data de 1 mai 2004.

(2) Articolul 1 punctul 2 și anexa I B se aplică numai de la data de 1 ianuarie 2005.

Articolul 4

Prezenta decizie se adresează statelor membre.

Adoptată la Bruxelles, 28 aprilie 2004.

Pentru Comisie

David Byrne

Membru al Comisiei

[1] JO L 18, 23.1.2002, p. 11.

[2] JO L 62, 15.3.1993, p. 49. Directivă, astfel cum a fost modificată ultima dată prin Regulamentul (CE) nr. 445/2004 al Comisiei (JO L 72, 11.3.2004, p. 60).

[3] JO L 285, 1.11.2003, p. 38.

[4] JO L 24, 30.1.1998, p. 9. Directivă, astfel cum a fost modificată ultima dată prin Actul privind condițiile de aderare din 2003.

[5] JO L 146, 14.6.1979, p. 15. Decizie, astfel cum a fost modificată ultima dată prin Decizia 2004/372/CE a Comisiei (JO L 118, 23.4.2004, p. 45).

[6] JO L 326, 11.12.2001, p. 44. Decizie, astfel cum a fost modificată ultima dată prin Decizia 2004/273/CE (JO L 86, 24.3.2004, p. 21).

--------------------------------------------------

20040428

ANEXĂ

20040428

"ANEXA I A

+++++ TIFF +++++

+++++ TIFF +++++

20040428

"ANEXA I B

+++++ TIFF +++++

+++++ TIFF +++++

--------------------------------------------------